أنا ملحدة و مش مؤمنة بأى قواعد دينية تنظم اللى سابهولنا أبويا أنا و أخواتى بس هما ما يعرفوش انى ملحدة ليه أنا أخد نص الولد و ليه التفرقة بتاعة دينكوا دى و المفروض يعنى حتى لو أنا مش مؤمنة بالإله بتاعكم أتبع تعليماته برضه فى تنظيم ميراثى!!ايه القرف ده -_-
لا حول ولا قوة إلا بالله ، أنا هحاول أكون هادي برضه أهه ، والتزم بأقصى درجات ضبط النفس.  أولًا: أنا أتمنى إنك تعرفيهم أنك ملحدة ، لأنك كده مالكيش ميراث من الأساس ، لا نصف ، ولا ربع ، وأتمنى أنك تتحلي بالشجاعة الأخلاقية الكافية اللي تخليكي مش خايفة من فكرة بتعبري عنها بكل هذا الكمّ من الاستعلاء و"القرف" من التشريع الإسلامي وكأن قدمك شديدة الرسوخ ومتيقنة تمامًا من اختيارك.  ثانيًا: أحكام الميراث ينظمها القانون المصري، وطبعًا في طرق مشروعة وغير مشروعة للاعتراض على القوانين ، بس مش من ضمنها إنك تبعتي سؤال على الأسك.  ثالثًا ، وهي النقطة الأهم والأكثر جديّة في الإجابة دي ، وأتمنى تنظري لها بعين متجردة ، وتنزلي من حالة الاستعلاء دي ، على الأقل عشان تعرفي تفكري كويس في الكلام.  إنتي ليه بتعبري كملحدة إن ليكي حق في الميراث أصلًا؟ ، يعني ما المنظومة التي احتكمتي إليها في الحكم أنك من حقك ترثي من أبوكي بالأساس؟  يعني أولًا دي فلوسه وممتلكاته هو ، تعب فيها وصرف عليها طول حياته ، فإنتي عاوزة تاخدي منها ليه أصلًا؟  عشان بنته؟ ، يعني إيه بنته؟ ، يعني مجرد واحد من ملايين الحيوانات المنوية اللي نزلها طول حياته ، طلعتي إنتي بقى واحد منهم ، يعني هل بمجرد أن والدك لقح بويضة في رحم والدتك ، بقيتي ليكي حق ما في ممتلكاته؟ مين اللي بيديكي الحق دا؟  الحق دا موجود عندنا في الشريعة ، عشان إحنا عندنا حاجة اسمها "الرحم" وإن الرحم هذا تنبني عليه علاقات التحليل والتحريم المؤبد في الزوااج ، وكثير من الحقوق الواجبة على الطرفين ، منها النفقة من الأب على أبنائه ، والبر من الأبناء لآبائهم.  لكن في المنظومة القيمية الإلحادية ، كل دا بلا قيمة ، أصلًا مافيش قيمة أخلاقية لتحريم زواج الأب من بنته ، أو أنه يرميها في الشارع بلا أي رعاية ، أو أنها تعقه وتعلي صوتها عليه وتشتمه وتسرقه كمان ، كل دا بلا معيار.  فهو أساسًا كملحدة ، وفقًا لإلحادك ، العلاقة اللي خلتك بنت فلان ، مش "ابن" فلان التاني ، أو أنك تكوني مجرد حيوانات منوية ميّتة في الرحم هي الصدفة المحضة ، فهل الصدفة بتديكي الحق في أنك تاخدي ممتلكات الراجل حيص بيص كده؟  دا يا أفندم سطو على ممتلكات واحد تاني ، ما لم يكن في إطاره الأخلاقي المرجعي ، اللي هو وجود علاقة منشؤها معني متجاوز للرحم كمكان لاحتضان الوليد ، لعلاقة قائمة على الأبوة والبنوة ، وهي مفاهيم متجاوزة للطبيعية البيولوجية للإنسان تمامًا.  فدا سؤال محتاج إجابة وتفكّر.  رابعًا: مشكلتك يا أفندم مش في شوية فلوس هتاخديهم دلوقتي كميراث وللا لأ ، مشكلتك في الإلحاد أكبر بكتير من كده ، مشكلتك أنك يوم القيامة في جنة ونار ، ولو فضلتي على الإلحاد دا هتلاقي نفسك في النار ، فدي مشكلة أولى بالتفكر والحل ، من إنك تهاجمي أحكام الميراث ، لأن مشكلتك مع ربّ العالمين هي مشكلة أصلية ، وهي أنك بتنكري وجوده أصلًا ، حتى لو خدتي ميراث والدك كاملًا ، ما أعتقدش أنه هينفعك ساعتها ، "يوم لا ينفع مالٌ ولا بنون ، إلا من أتى الله بقلب سليم"  فكّري في آخرتك كويس ، وما تستعجليش في اتخاذ قرارات سطحية قد تدمر آخرتك بالكامل ، وساعتها ما أظنش هتكوني مبسوطة حتى لو خدتي الميراث كله. ربنا يهديكي.